Kotnikova ulica 28, 1000 Ljubljana T: 01 369 77 00

F: 01 369 78 32

 E: gp.mddsz@gov.si [www.mddsz.gov.si](http://www.mddsz.gov.si)

|  |
| --- |
| Številka: 0070-18/2017/18 |
| Ljubljana, 22. januar 2018 |
| EVA 2017-2611-0061 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Predlog zakona o spremembah in dopolnitvah Zakona o Javnem štipendijskem, razvojnem, invalidskem in preživninskem skladu Republike Slovenije – skrajšani postopek – predlog za obravnavo**  |
| **1. Predlog sklepov vlade:** |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU – 1G, 65/14 in 55/17) je Vlada Republike Slovenije na svoji … seji … sprejela SKLEPVlada Republike Slovenije je določila besedilo Predloga zakona o spremembah in dopolnitvah Zakona o Javnem štipendijskem, razvojnem, invalidskem in preživninskem skladu Republike Slovenije in ga pošlje v obravnavo Državnemu zboru Republike Slovenije po skrajšanem postopku. mag. Lilijana KOZLOVIČGENERALNA SEKRETARKA Prejmejo:* Ministrstvo za delo, družino, socialne zadeve in enake možnosti,
* Ministrstvo za finance,
* Ministrstvo za pravosodje,
* Ministrstvo za javno upravo,
* Služba Vlade Republike Slovenije za zakonodajo,
* Generalni sekretariat Vlade Republike Slovenije,
* Urad Vlade Republike Slovenije za komuniciranje.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| Predlagana novela zakona vsebuje manj zahtevne spremembe in dopolnitve zakona, saj ureja le drugačen način izterjave sredstev, ki jih sklad izterja od preživninskih zavezancev iz naslova izplačanih nadomestil preživnine, ter manjše vsebinske in redakcijske spremembe. Predlagana novela v ničemer ne spreminja obsega pravic. |
| **3.a Osebe, odgovorne za strokovno pripravo in usklajenost gradiva:** |
| - dr. Anja Kopač Mrak, ministrica,- Martina Vuk, državna sekretarka,- mag. Andrej Del Fabro, generalni direktor Direktorata za družino. |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| Pri pripravi predloga zakona niso sodelovali zunanji strokovnjaki. |
| **4. Predstavniki vlade, ki bodo sodelovali pri delu državnega zbora:** |
| - dr. Anja Kopač Mrak, ministrica,- Martina Vuk, državna sekretarka,- mag. Andrej Del Fabro, generalni direktor Direktorata za družino. |
| **5. Kratek povzetek gradiva:** |
| Ključna sprememba predlaganega zakona je prenos izvajanja neposrednih dejanj izterjave terjatev iz naslova nadomestila preživnine iz sodišč na Finančno upravo Republike Slovenije. S predlagano spremembo zakona se Javnemu štipendijskemu, razvojnemu, invalidskemu in preživninskemu skladu Republike Slovenije podeli pooblastilo za opravljanje nalog na področju izterjav preživnin iz tujine. Predlog zakona vsebuje še manjše vsebinske in redakcijske spremembe. Predlog zakona v ničemer ne spreminja obsega pravic, o katerih odloča Javni štipendijski, razvojni, invalidski in preživninski sklad Republike Slovenije. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**(Samo če izberete NE pod točko 6.a.)**Kratka obrazložitev** |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA |
| (Če je odgovor NE, navedite, zakaj ni bilo objavljeno.) |
| Datum objave: 7. 12. 2017Gradivo je bilo objavljeno na spletni strani predlagatelja in na E-demokraciji.Nismo prejeli nobenih pripomb.  |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | DA |
| dr. Anja Kopač Mrakministrica |

Prilogi:

- predlog sklepa,

- predlog zakona.

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU – 1G, 65/14 in 55/17) je Vlada Republike Slovenije na svoji … seji … sprejela

SKLEP

Vlada Republike Slovenije je določila besedilo Predloga zakona o spremembah in dopolnitvah Zakona o Javnem štipendijskem, razvojnem, invalidskem in preživninskem skladu Republike Slovenije in ga pošlje v obravnavo Državnemu zboru Republike Slovenije po skrajšanem postopku.

mag. Lilijana KOZLOVIČ

GENERALNA SEKRETARKA

Prejmejo:

* Ministrstvo za delo, družino, socialne zadeve in enake možnosti,
* Ministrstvo za finance,
* Ministrstvo za pravosodje,
* Ministrstvo za javno upravo,
* Služba Vlade Republike Slovenije za zakonodajo,
* Generalni sekretariat Vlade Republike Slovenije,
* Urad Vlade Republike Slovenije za komuniciranje.

**PREDLOG**

**(EVA 2017-2611-0061)**

|  |
| --- |
| **ZAKON** **O SPREMEMBAH IN DOPOLNITVAH ZAKONA O JAVNEM ŠTIPENDIJSKEM, RAZVOJNEM, INVALIDSKEM IN PREŽIVNINSKEM SKLADU REPUBLIKE SLOVENIJE** |
| **I. UVOD** |
| **1. OCENA STANJA IN RAZLOGI ZA SPREJEM PREDLOGA ZAKONA** |
| **Sistem jamčenja pravic delavcev**Sistem jamčenja pravic delavcev, ki so izgubili delo zaradi insolventnosti delodajalca, je bil hkrati z ustanovitvijo jamstvene ustanove v Republiki Sloveniji vzpostavljen 3. novembra 1997.Zakon o Jamstvenem skladu Republike Slovenije (Uradni list RS, št. 25/97), ki je prvotno uredil institut jamstva minimalnih pravic delavcev v primeru insolventnosti delodajalca z vzpostavitvijo posebej za to ustanovljenega Jamstvenega slada Republike Slovenije, je bil pozneje večkrat dopolnjen in spremenjen. Spremembe in dopolnitve so bile potrebne zaradi usklajevanja s spremenjeno direktivo na tem področju in usklajevanja z drugo domačo zakonodajo, povezano z insolventnostjo delodajalcev in ureditvijo javnih skladov, poleg tega so se pristojnosti sklada s tretjo novelo v letu 1999 razširile tudi na kritje pravic otrok do nadomestila neplačane preživnine. Veljavni Zakon o Javnem štipendijskem, razvojnem, invalidskem in preživninskem skladu Republike Slovenije (Uradni list RS, št. 78/06 – uradno prečiščeno besedilo, 106/12 in 39/16, v nadaljnjem besedilu: ZJSRS) ureja delovanje jamstvene ustanove, pogoje in vsebino pravic ter je v delu, ki se nanaša na pravice delavcev v primeru insolventnosti delodajalca, v celoti usklajen z evropskimi dokumenti na tem področju, in sicer z določbami prvotne Direktive Sveta 80/987/EGS z dne 20. oktobra 1980 o približevanju zakonodaj držav članic o varstvu delavcev v primeru plačilne nesposobnosti njihovega delodajalca in z Direktivo 2002/74/ES z dne 23. septembra 2002, ki velja za države članice Evropske unije in Evropskega gospodarskega prostora, ki je spremenila prvotno direktivo ter uvedla nov oddelek, ki se nanaša na t. i. mednarodne situacije. Nato je bila sprejeta odločitev, da je treba to direktivo zaradi zagotavljanja večje jasnosti in racionalnosti kodificirati in sprejeta je bila Direktiva 2008/94/ES Evropskega parlamenta in Sveta z dne 22. oktobra 2008 o varstvu delavcev v primeru plačilne nesposobnosti delodajalca (kodificirana različica).V Republiki Sloveniji je glede varstva delavskih terjatev v primeru insolventnosti delodajalca poleg splošne ureditve v skladu z zakonom, ki ureja finančno poslovanje, postopke zaradi insolventnosti in prisilno prenehanje, vzpostavljen še dodatni sistem varstva delavskih terjatev in sicer z jamstvom poplačila terjatev prek posebne jamstvene ustanove, pri čemer ima ta ustanova za vse terjatve višino jamstva, ki ga zagotavlja, omejeno. Po veljavni ureditvi, ki ostaja nespremenjena, ima: * pravico do izplačila iz jamstvenega sklada delavec, ki mu je prenehalo delovno razmerje zaradi insolventnosti delodajalca ali je izgubil delo zaradi izbrisa iz sodnega registra brez likvidacije po Zakonu o finančnem poslovanju, postopkih insolventnosti in prisilnem prenehanju;
* kadar ima delodajalec sedež v eni od drugih držav članic Evropske unije ali Evropskega gospodarskega prostora, pravice po ZJSRS delavec, če je na podlagi pogodbe o zaposlitvi opravljal delo ali ga je običajno opravljal na ozemlju Republike Slovenije.

Pogoj za pridobitev pravic je, da so v primeru stečaja delavci svoje pravice prijavili v rokih in na način, določenih v Zakonu o finančnem poslovanju podjetij, postopkih insolventnosti in prisilnem prenehanju, oziroma da so v primeru prisilne poravnave zahtevali varstvo svojih pravic v rokih in na način, določenih v predpisih, ki urejajo delovna razmerja. Upravičenci pridobijo pravice z dnem prenehanja delovnega razmerja, pri čemer lahko na podlagi pravnomočne in dokončne upravne odločbe prejmejo denarna sredstva v višini največ 4,5 minimalne plače.Jamstveni sklad izplačuje nadomestila za naslednje vrste pravic: * neizplačane plače za zadnje tri mesece pred datumom prenehanja delovnega razmerja oziroma neizplačana nadomestila plač za plačane odsotnosti z dela za zadnje tri mesece pred datumom prenehanja delovnega razmerja (v višini največ treh minimalnih plač);
* neizplačana nadomestila plače za čas neizrabljenega letnega dopusta, do katerega je delavec upravičen v tekočem koledarskem letu (v višini največ polovice minimalne plače), in
* odpravnina v višini in pod pogoji, kot jih za presežne delavce določajo predpisi, ki urejajo delovna razmerja (v višini največ ene minimalne plače).

Po predlagani ureditvi Zavod Republike Slovenije za zaposlovanje ne bo več pobiral zahtevkov za uveljavljanje pravic delavcev iz naslova insolventnosti delodajalca za sklad. V 20-ih letih delovanja sklada na tem področju je postal sklad prepoznaven in je dosegel dobro seznanjenost stečajnih upraviteljev in delavcev s pravicami delavcev iz naslova insolventnosti delodajalca. V zadnjih letih, ko se je izrazito zmanjšalo število stečajev in predvsem tudi stečajev večjih podjetij, je čedalje več delavcev, ki vlagajo zahteve neposredno na sklad. V letu 2015 je od 1271 prejetih zahtev le 752 zahtev pobral zavod, preostalih 519 pa so delavci vložili neposredno na sklad. V letu 2016 je bilo to razmerje še večje, in sicer je od 1247 vseh zahtev več kot polovica zahtev (638) prišla neposredno na sklad in le 609 prek zavoda. Predlagana ureditev zavezuje stečajne upravitelje oziroma delodajalce, da delavce ob vročitvi odpovedi pogodbe o zaposlitvi obvestijo o možnosti uveljavljanja pravic delavcev v primeru insolventnosti delodajalca, torej bo s tega vidika obveščenost delavcev boljša kot doslej. Po predlagani ureditvi se ne spreminja obseg pravic, ki pripadajo delavcem v primeru insolventnosti delodajalca.**Pravica otrok do preživljanja**Z Zakonom o spremembah in dopolnitvah Zakona o Jamstvenem skladu (Uradni list RS, št. 53/99)je bilo delovanje Jamstvenega sklada Republike Slovenije razširjeno, saj je Jamstveni sklad Republike Slovenije, ki se je preimenoval v Jamstveni in preživninski sklad Republike Slovenije, postal pristojen tudi za odločanje o pravicah otrok v primeru neplačevanja preživnine, to je o nadomestilu preživnine. Zakonodajni namen zakona je bil povečati socialno varnost določene skupine otrok, ohraniti in okrepiti preživninsko odgovornost preživninskih zavezancev ter zaostriti in pospešiti izterjavo preživninskega dolga in z njim poplačati državi sredstva, ki bodo uporabljena za plačilo nadomestil preživnine (iz obrazložitve predloga te zakonske novele, Poročevalec Državnega zbora, št. 46/99).Pravica otrok do preživljanja je med temeljnimi otrokovimi pravicami. Pravico urejajo tudi mednarodni dokumenti. Deklaracija o otrokovih pravicah Generalne skupščine Združenih narodov iz leta 1959 v 6. načelu določa, da morajo družba in organi oblasti posebno skrbeti za otroke brez družine in brez sredstev, potrebnih za preživljanje.Konvencija o otrokovih pravicah pa med drugim določa, da države pogodbenice vsakemu otroku priznavajo pravico do življenjske ravni, ki ustreza njegovemu telesnemu, umskemu, duhovnemu, nravstvenemu in družbenemu razvoju. Eden ali oba od staršev ali drugi, ki so odgovorni za otroka, imajo glavno odgovornost za to, da v skladu s svojimi sposobnostmi in gmotnimi zmožnostmi zagotovijo življenjske razmere, potrebne za otrokov razvoj. Države pogodbenice bodo v skladu z notranjimi pogoji in svojimi zmožnostmi sprejele ustrezne ukrepe, s katerimi bodo staršem ali drugim, ki so odgovorni za otroka, pomagale uveljaviti to pravico, ter bodo, če je potrebno, zagotovile gmotno pomoč in programe pomoči, še posebej glede prehrane, obleke in stanovanja. Izplačevanje in izterjavo preživninskih zahtevkov, kadar preživninski upravičenec in preživninski zavezanec bivata v različnih državah podpisnicah urejajo Konvencija o izterjavi preživninskih zahtevkov v tujini z dne 20. 6. 1956 (Uradni list SFRJ – MP, št. 11/81), Konvencija o mednarodni izterjavi preživnine otrok in drugih oblik družinskih preživnin (UL L št. 192 z dne 22. 7. 2011, str. 51) in Uredba Sveta (ES) št. 4/2009 z dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah (UL L št. 7 z dne 10. 1. 2009, str. 1).Odbor ministrov pri Svetu Evrope je leta 1982 sprejel priporočilo št. R (82) 2, v katerem poudarja, da so za preživljanje otrok predvsem odgovorni njihovi starši, vendar pa mora država posredovati, kadar starši ne izpolnjujejo svojih obveznosti. Predlaga se sistem predujmov preživnine za otroke, kadar preživninski zavezanci ne izpolnijo svojih obveznosti, določenih v izvršilnem naslovu, pri čemer se poudarja, da z izplačilom predujmov preživnine preživninske obveznosti preživninskega zavezanca ne prenehajo. Izplačani zneski predujmov preživnine se izterjajo od preživninskega zavezanca.Razmerja med starši in otroki, kot je tudi dolžnost preživljanja, ureja Zakon o zakonski zvezi in družinskih razmerjih (Uradni list RS, št. 69/04 – uradno prečiščeno besedilo, 101/07 – odl. US, 90/11 – odl. US, 84/12 – odl. US, 82/15 – odl. US in 15/17 – DZ; v nadaljnjem besedilu: ZZZDR), ki ne velja več, a se na podlagi 303. člena Družinskega zakonika (Uradni list RS, št. 15/17; v nadaljnjem besedilu: DZ) uporablja do začetka uporabe DZ. Po določbi 123. člena ZZZDR so starši dolžni preživljati svoje otroke do polnoletnosti, tako da v skladu s svojimi sposobnostmi in zmožnostmi zagotovijo življenjske razmere, potrebne za otrokov razvoj. Če se otrok redno šola, tudi če se redno šola, vpisan na izredni študij, so ga starši dolžni preživljati tudi po polnoletnosti, vendar največ do dopolnjenega šestindvajsetega leta starosti. Po določbi 129. člena ZZZDR se preživnina določi glede na potrebe upravičenca ter materialne in pridobitne zmožnosti zavezanca. Pri odmeri preživnine za otroka mora sodišče upoštevati otrokovo korist, tako da je preživnina primerna za zagotavljanje uspešnega telesnega in duševnega razvoja otroka. Preživnina mora zajemati stroške življenjskih potreb otroka, zlasti stroške bivanja, hrane, oblačil, obutve, varstva, izobraževanja, vzgoje, oddiha, razvedrila in drugih posebnih potreb otroka (129.a člen ZZZDR). Preživnina se določi v mesečnem znesku in za naprej, zahteva pa se lahko od trenutka, ko je bila vložena tožba za preživnino (131.c člen ZZZDR). Po 132. členu ZZZDR sodišče lahko na zahtevo upravičenca ali zavezanca zviša, zniža ali odpravi z izvršilnim naslovom določeno preživnino, če se spremenijo potrebe upravičenca ali zmožnosti zavezanca, na podlagi katerih je bila preživnina določena. Če preživninski zavezanec preživnine ne plačuje ali je ne plačuje na način in v obsegu, kot to določa izvršilni naslov, ima preživninski upravičenec možnost pri pristojnem sodišču predlagati izvršbo. Izvršba se opravi na podlagi zakona, ki ureja izvršbo in zavarovanje. Za neplačevanje preživnine se šteje, ko preživninski zavezanec ne plača preživnine tri mesece zaporedoma oziroma jo plačuje neredno. Za uveljavljanje pravice do nadomestila preživnine je nujno, da je zakoniti zastopnik že prej začel postopek izterjave, ki traja več kot tri mesece oziroma je bil ta postopek neuspešno zaključen. Po podatkih Ministrstva za delo, družino, socialne zadeve in enake možnosti je v Republiki Sloveniji preživnina določena približno 45.000 mladoletnim otrokom, Javni štipendijski, razvojni, invalidski in preživninski sklad Republike Slovenije vsak mesec izplača nadomestilo preživnine več kot 3.000 otrokom. V novembru 2017 je bilo nadomestilo preživnine izplačano 3.673 otrokom. Ker se preživninski zavezanci v nekaterih primerih uspešno izogibajo izpolnjevanju svojih obveznosti, so izvršilni postopki pogosto neuspešni in dolgotrajni. Z izplačilom nadomestila preživnine se določenemu številu otrok poveča socialna varnost. Nadomestilo preživnine, ki se usklajuje enako kot preživnine, po zadnji uskladitvi znaša za otroka do 6. leta starosti 74,13 EUR, za otroka od 6. leta do 14. leta starosti 81,53 EUR in za otroka nad 14. letom starosti 96,36 EUR. Pravica do nadomestila preživnine traja do otrokovega dopolnjenega 15. leta starosti oziroma 18. leta, če otrok ni v delovnem razmerju. Po veljavni ureditvi (prvi odstavek 28. člena ZJSRS) terjatve otroka proti preživninskemu zavezancu preidejo do višine pravic, zagotovljenih po tem zakonu, na sklad z dnem izvršitve odločbe o priznanju pravice po tem zakonu (subrogacija). S prehodom terjatve na sklad vstopi sklad v razmerju do preživninskega zavezanca v položaj otroka kot upnika do višine sredstev, izplačanih na podlagi odločbe o nadomestilu preživnine, povečanih za pripadajoče obresti in stroške postopkov (tretji odstavek 28. člena ZJSRS). Sklad je sredstva iz tretjega odstavka 28. člena ZJSRS dolžan izterjati. Trenutek prehoda terjatve je dan izvršljivosti odločbe o pravici do nadomestila preživnine. Tako stališče izhaja tudi iz odločitve Vrhovnega sodišča Republike Slovenije – sklep opr. št. II Ips 649/2001 z dne 7.2.2002.Javni štipendijski, razvojni, invalidski in preživninski sklad Republike Slovenije po veljavni ureditvi izplačana sredstva od preživninskega zavezanca izterja v sodnem izvršilnem postopku na podlagi zakona, ki ureja izvršbo in zavarovanje. Peti odstavek 21.d člena ZJSRS v zvezi s 3. točko prvega odstavka 17. člena Zakona o izvršbi in zavarovanju (Uradni list RS, št. 3/07 – uradno prečiščeno besedilo, 93/07, 37/08 – ZST-1, 45/08 – ZArbit, 28/09, 51/10, 26/11, 17/13 – odl. US, 53/14, 58/14 – odl. US, 54/15 in 76/15 – odl. US) določa, da izvršilni naslov o določitvi preživninske obveznosti zavezanca (sodna odločba), odločba sklada o priznanju pravice do nadomestila preživnine in obvestila o vsakokratni uskladitvi in novem znesku nadomestila preživnine skupaj predstavljajo izvršilni naslov za izterjavo terjatve sklada iz naslova izplačanih nadomestil preživnine. Tretji odstavek 28. člena ZJSRS določa, da s prehodom terjatve sklad vstopi v položaj otroka kot upnika do preživninskega zavezanca do višine sredstev, izplačanih na podlagi odločbe o nadomestilu preživnine, povečanih za pripadajoče obresti in stroške postopkov. O prehodu terjatve oziroma o vstopu sklada v terjatev otroka mora sklad obvestiti preživninskega zavezanca. Obvestilo o prehodu terjatve je namenjeno seznanitvi preživninskega zavezanca o višini, datumu in načinu izplačila nadomestila preživnine in o vzpostavitvi terjatve sklada iz naslova izplačanega nadomestila preživnine do preživninskega zavezanca, ki je nastala na podlagi samega zakona. Prvo obvestilo zavezancu je tako ključnega pomena za vzpostavitev pogojev za izterjavo izplačanih nadomestil preživnine. Po veljavni ureditvi ima sklad zakonsko pooblastilo in dolžnost pravno zavarovati svoje terjatve, kar pomeni, da mora storiti vse potrebno, da se izogne morebitnemu zastaranju terjatve. Učinkovita izterjava dolžnikov je med pomembnejšimi nalogami sklada, saj poleg sredstev, zagotovljenih v proračunu Republike Slovenije, zagotavlja likvidnost sklada za izplačevanje sredstev iz naslova pravice do nadomestila preživnine. Učinkovitost izterjave sklada pa se ne odraža le v prihodkih, temveč tudi v usmerjenem spreminjanju miselnosti preživninskih zavezancev, da so dolžni izpolnjevati preživninske obveznosti do otrok in jih odvrača od izogibanja plačilu preživnine, posledično pa tudi spodbuja k vračilu nadomestila preživnine. Preživninski zavezanci se ves čas seznanjajo s tem, da sodni postopki izterjave njihove obveznosti do sklada le še povečujejo, saj nastajajo poleg glavne obveznosti še obveznost plačila stroškov postopkov in zakonskih zamudnih obresti, pa tudi vse neprijetnosti, ki jih lahko pričakujejo zaradi prisilne izvršitve plačila. Sklad si z drugimi deležniki dolgoročno prizadeva doseči ozaveščenost, da je pravica do preživnine temeljna otrokova pravica in da so preživninski zavezanci svoje dolžnosti dolžni sproti izpolnjevati na način in v obsegu, kot sta določena v vsakem konkretnem izvršilnem naslovu. Poleg obvestila o vstopu sklada v terjatev otroka, sklad preživninske zavezance, ki svojih obveznosti ne poravnajo prostovoljno, vse do vložitve izvršilnega predloga opozarja na višino njihovega dolga in jih poziva k vračilu. V sodnih izvršilnih postopkih mora sklad ves čas izkazovati obstoj izvršilnega naslova, torej temelja in višine za izterjavo svojih zakonitih terjatev in pogojev za vodenje izvršbe. S predlagano spremembo zakona se predlaga, da sklad sredstva, izplačana na podlagi odločbe o nadomestilu preživnine, povečana za pripadajoče obresti in stroške postopkov, od preživninskih zavezancev izterja v upravni izterjavi, ki jo po Zakonu o davčnem postopku (Uradni list RS, št. [13/11](http://www.uradni-list.si/1/objava.jsp?sop=2011-01-0553) – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571)in [63/16](http://www.uradni-list.si/1/objava.jsp?sop=2016-01-2685)) opravlja Finančna uprava Republike Slovenije.Po predlagani ureditvi bo izvršilni naslov za izplačana nadomestila preživnine zagotovljen v obliki odločbe o obveznosti plačila, pri čemer bosta temelj in višina izrecno izkazana. S predlagano spremembo želi sklad zagotoviti izvršilni naslov za izterjavo izplačanih nadomestil preživnine od preživninskega zavezanca za določeno časovno obdobje. Namen predlagane ureditve je takojšnji začetek upravne izvršbe. Po predlagani ureditvi se določa nesuspenzivnost pritožbe zoper odločbo sklada o odločitvi glede obveznosti vračila izplačanih nadomestil preživnine, kar sledi določenosti omejitve utemeljenih pritožbenih razlogov za izpodbijanje odločbe sklada.Predlagana ureditev je primerljiva z ureditvijo upravne izterjave prispevka za vzpodbujanje zaposlovanja invalidov za invalidski sklad. Na podlagi predlagane spremembe zakona bodo neposredna dejanja upravne izvršbe prenesena na Finančno upravo Republike Slovenije, s čimer se bo sklad tudi v tem delu vključil v razvejan in medsebojno usklajen sistem e-izvršbe, ki zagotavlja povezljivost z elektronskimi evidencami oziroma podatki o pravnem in dejanskem položaju dolžnika sklada, potrebnimi za vodenje dejanj v okviru upravne izvršbe.S predlagano ureditvijo bodo upravno in finančno razbremenjena sodišča, ki še vedno odpravljajo sodne zaostanke, sklad z obstoječimi kadrovskimi viri in druge ustanove, ki sodelujejo v postopku sodne izterjave po veljavni ureditvi. Predlagana ureditev prenosa opravljanja izvršbe iz sodne v upravno pristojnost nadalje pomeni veliko stroškovno razbremenitev sodišč in sklada v delu uporabe izvršilnih sredstev, rubeža denarnih sredstev pri organizacijah za plačilni promet in rubeža stalnih prejemkov dolžnika, prav tako pa tudi v delu uporabe rubeža premičnin.Po presoji sklada je sodna izterjava v sodnih izvršilnih postopkih dolgotrajna in močno obremenjuje zaposlene na skladu (finančno in predvsem upravno z izjemno velikim številom vhodnih in izhodnih dokumentov). Kadrovsko in stroškovno obremenjuje tudi sodišča (ker morajo sodišča plačevati stroške sodnih izvršiteljev, učinek premičninske izterjave na poplačilo dolga pa je zanemarljiv), na kar sklad opozarjajo okrajna sodišča in tudi Vrhovno sodišče Republike Slovenije. Delno pa predlagana sprememba prinaša razbremenitev tudi za dolžnike, saj bodo glavnice terjanih izplačanih nadomestil preživnine nižje, terjane bodo za krajše časovno obdobje, vse to pa bo pripomoglo k njihovi večji plačilni zmožnosti in ozaveščanju o pomenu rednega plačevanja preživninske obveznosti in obveznosti do sklada.Po predlagani ureditvi se pri izplačilu nadomestila preživnine preživninskemu upravičencu in s tem pri vzpostavljanju obveznosti preživninskega zavezanca do sklada ne upoštevajo več (deloma) poravnane preživninske obveznosti v obdobju izplačanih nadomestil preživnine. Spreminja se veljavna ureditev, po kateri se nadomestilo preživnine zmanjša za znesek morebitne plačane preživnine. Cilj je, da se zagotovi, da so sredstva za preživljanje otroka redno zagotovljena. V 18 letih delovanja sklada na področju pravice otrok iz naslova neplačevanja preživnine se je pokazalo, da v položajih, ko je prišlo do neplačevanja preživnine oziroma do priznanja pravice do nadomestila preživnine, občasna plačila preživnine povzročajo negotovost pričakovanih plačil in velikokrat kljub neplačanim preživninam za obdobje pred priznanjem nadomestila preživnine občasna tekoča plačila prevalijo dolg na otroka. Sklad je zaznal poskuse kršenja pravil: preživninski zavezanci so z delnimi in občasnimi plačili namerno nagajali, saj je zakoniti zastopnik otroka sporočil skladu, da je prejel preživnino hkrati z nadomestilom preživnine in je zato že začel izvajati vračila, preživninski zavezanec pa je nato znova prenehal tekoče plačevati preživnino.Zaradi priznane pravice do nadomestila preživnine sklad posredno vstopi tudi v odnose med starši otroka. Pri poslovanju sklada so se pojavili primeri, ko preživninski zavezanec, ki je bil obveščen o prehodu terjatve na sklad in s tem o pravilnem načinu izpolnitve terjatve sklada, skladu dokazuje, da je zakonitemu zastopniku otroka, plačeval oziroma plačal celotno preživnino za isto obdobje. Tako preživninski zavezanec, ki je v nekem časovnem obdobju poravnal celotno preživninsko obveznost, želi doseči zmanjšanje terjatve sklada in prenos dolga na zakonitega zastopnika otroka za prejeta nadomestila preživnine ter nalogo njihove izterjave prenesti na sklad, čeprav ima zoper zakonitega zastopnika otroka na voljo svoja pravna sredstva. Tako se sklad lahko znajde v položaju, ko mora za izterjavo istega dolga poleg postopka zoper preživninskega zavezanca na podlagi zakonsko določenega izvršilnega naslova, pridobiti še izvršilni naslov za izterjavo terjatve iz naslova neupravičeno izplačanih nadomestil preživnine zakonitemu zastopniku otroka.Ne glede na predlagano spremembo, zakon še vedno omogoča, da v primeru, ko preživninski zavezanec poravna vse preživnine za nazaj in založi v naprej za dva meseca, preneha pravica do nadomestila preživnine. Pravica do nadomestila preživnine lahko vedno preneha na zahtevo zakonitega zastopnika otroka. Preživninski zavezanec je o subrogaciji obveščen in mora skladu vrniti del, ki ga je sklad izplačal otroku. Enako stališče so izrazila tudi sodišča v postopkih izterjave, kjer so štela, da je od trenutka, ko je obveznost v višini nadomestila preživnine prevzel sklad in o tem obvestil preživninskega zavezanca, sklad vstopil v pravico otroka kot upnika do višine priznanega nadomestila preživnine tudi za prihodnje terjatve in jih preživninski zavezanec v tem delu ne more več pravno veljavno izpolniti zakonitemu zastopniku otroka. Predlagana sprememba uvaja izvršilni naslov o obveznosti plačila tudi v delu povrnitve neupravičeno pridobljenih sredstev od zakonitega zastopnika preživninskega upravičenca. Tako bo skladu omogočena takojšnja izterjava na način, kot bo to s predlagano spremembo urejeno za terjatve do preživninskega zavezanca.Predlog uvaja tudi nov način prenehanja pravice iz naslova nadomestila preživnine v primerih, ko se zakoniti zastopnik otroka ne odzove na pozive sklada na sporočanje sprememb. V praksi se namreč zakoniti zastopniki pogosto ne odzivajo na pozive sklada in prihaja do preplačil iz naslova nadomestila preživnine ter posledično do vračanja sredstev. Namen predlagane ureditve je omogočiti, da sklad ukrepa takoj, ko se zakoniti zastopniki ne odzove na njegov poziv. Po predlagani ureditvi se v celoti ohrani obseg pravic, ki pripada otrokom v primeru neplačevanja preživnin.**Izterjava preživnin iz tujine**Osmi odstavek 3. člena Ustanovitvenega akta Javnega štipendijskega, razvojnega, invalidskega in preživninskega sklada Republike Slovenije (Uradni list RS, št. [23/13](http://www.uradni-list.si/1/objava.jsp?sop=2013-01-0859), [84/16](http://www.uradni-list.si/1/objava.jsp?sop=2016-01-3655), [12/17 – popr.](http://www.uradni-list.si/1/objava.jsp?sop=2017-21-0613) in [23/17](http://www.uradni-list.si/1/objava.jsp?sop=2017-01-1217)) določa, da je sklad je posredovalni in sprejemni organ po 2. členu Konvencije o izterjavi preživninskih zahtevkov v tujini z dne 20. 6. 1956 (Uradni list SFRJ – MP, št. 11/81) ter osrednji organ po 4. členu Konvencije o mednarodni izterjavi preživnine otrok in drugih oblik družinskih preživnin (UL L št. 192 z dne 22. 7. 2011, str. 51) in po 49. členu Uredbe Sveta (ES) št. 4/2009 z dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah (UL L št. 7 z dne 10. 1. 2009, str. 1).Poslanstvo področja mednarodne izterjave preživnin je zagotoviti učinkovito mednarodno izterjavo preživnin otrokom in upravičencem do drugih oblik družinskih preživnin z vzpostavitvijo učinkovitega sodelovanja med organi držav članic EU oziroma držav podpisnic konvencij, z omogočanjem vlaganja zahtevkov za izdajo odločb o preživnini, z zagotavljanjem priznanja in izvršitve odločb o preživnini ter z oblikovanjem učinkovitih ukrepov za izvršitev odločb o določitvi preživnine brez odlašanja.Osrednji cilj mednarodne izterjave preživnin je učinkovito izpolnjevanje obveznosti, ki jih je Republika Slovenija prevzela kot država članica EU in kot podpisnica obeh konvencij na področju mednarodne izterjave preživnin.Pravne podlage, to so Uredba Sveta (ES) št. 4/2009 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah, haaška Konvencija o mednarodni izterjavi preživnin otrok in drugih oblik družinskih preživnin (2007) ter newyorška Konvencija o izterjavi preživnin v tujini (1956) določajo okvir in naloge sklada na tem področju, ki je pridobil pooblastilo in prevzel naloge osrednjega, posredovalnega in sprejemnega organa. Sklad je začel z izvajanjem naloge 1. aprila 2017, ko je od do tedaj pristojnega Ministrstva za delo, družino, socialne zadeve in enake možnosti prevzel reševanje aktivne zadeve in od Državnega pravobranilstva Republike Slovenije še nerešene izvršilne zadeve, ki se nanašajo na aktivne postopke izterjave preživnin zoper preživninske zavezance pred sodišči v Republiki Sloveniji.Predlagana zakonska podelitev pooblastila in nalog skladu bo podlaga za vzpostavitev sistema in dobro delovanje organa z ustreznimi kadrovskimi viri za izvajanje vseh nalog na tem področju. Navedene pravne podlage namreč skladu kot osrednjemu organu določajo, da mora zagotoviti pravno pomoč upravičencem pri vložitvi zahteve pred sodiščem, pri prevajanju dokumentov, pri tolmačenju, pri potnih stroških in podobno. **Kvotni sistem spodbujanja zaposlovanja invalidov**Kvotni sistem zaposlovanja invalidov je bil zakonsko uveden leta 2004, v celoti uveljavljen pa leta 2006. Kvotni sistem določa predpisano število invalidov (od 2 do 6 odstotkov vseh zaposlenih), ki jih mora zaposliti delodajalec glede na dejavnost, ki jo opravlja. Zavezanec za izpolnjevanje kvote je vsak delodajalec, ki je pravna ali fizična oseba javnega prava in zaposluje najmanj 20 delavcev ter ni tuje diplomatsko in konzularno predstavništvo, invalidsko podjetje ali zaposlitveni center. Delodajalec lahko svojo obveznost izpolni tako, da ima zaposleno predpisano število invalidov, posluje z invalidskim podjetjem ali zaposlitvenim centrom (nadomestna izpolnitev kvote) ali pa plača prispevek za vzpodbujanje zaposlovanja invalidov. Javni jamstveni, preživninski in invalidski sklad Republike Slovenije mesečno izvede obračun kvote pri vseh zavezancih in nadzira izpolnjevanje kvote. Pravice oziroma obveznosti posameznega delodajalca, ki je zavezanec za kvoto, so odvisne od tega, ali je kvota izpolnjena ali ne. Sklad od zavezancev zbira prispevek za zaposlovanje invalidov in zbrana sredstva namenja za izplačevanje nagrad za preseganje kvote, subvencij plač zaposlenih in drugih vzpodbud za zaposlovanje invalidov (npr. plačilo prilagoditve delovnega mesta in plačilo podpornih storitev invalidom) ter odloča o pravicah glede oprostitve plačevanja prispevkov pokojninskega in zdravstvenega zavarovanja.Nekatere pristojnosti Javnega štipendijskega, razvojnega, invalidskega in preživninskega sklada Republike Slovenije izhajajo tudi iz določb Zakona o izenačevanju možnosti invalidov (Uradni list RS, št. 94/10, 50/14 in 32/17, v nadaljnjem besedilu: ZIMI). Gre za plačilo stroškov za prilagoditev vozila.Po predlagani ureditvi se v ničemer ne spreminja sistem vzpodbud za zaposlovanje invalidov in pravic, kot jih po veljavni zakonodaji urejata ZZRZI in ZIMI.**Štipendiranje in razvoj kadrov**Na podlagi Zakona o spremembah in dopolnitvah Zakona o Javnem jamstvenem, preživninskem in invalidskem skladu Republike Slovenije (Uradni list RS, št. 39/16) se je Javnemu jamstvenemu, preživninskemu in invalidskemu skladu Republike Slovenije pripojil Javni sklad Republike Slovenije za razvoj kadrov in štipendije, ki deluje na podlagi Akta o preoblikovanju javne ustanove »Ad futura, znanstveno-izobraževalna fundacija Republike Slovenije, javni sklad« v Javni sklad Republike Slovenije za razvoj kadrov in štipendije (Uradni list RS, št. 51/09). Po izvedeni pripojitvi se sklad imenuje Javni štipendijski, razvojni, invalidski in preživninski sklad Republike Slovenije.Javni sklad RS za razvoj kadrov in štipendije je bil ustanovljen 29. decembra 2006 s preoblikovanjem javne ustanove »Ad futura, znanstveno-izobraževalna fundacija Republike Slovenije, javni sklad« z vsemi pravnimi posledicami, pravicami in obveznostmi, sredstvi, aktivnostmi, opremo in zaposlenimi na podlagi Zakona o zaposlovanju in zavarovanju za primer brezposelnosti in Resolucije o nacionalnih razvojnih projektih za obdobje 2007 – 2023. V delu, ki se nanaša na štipendiranje in razvoj kadrov, Javni štipendijski, razvojni, invalidski in preživninski sklad Republike Slovenije svoj namen uresničuje z izvajanjem štipendijske politike in dodeljevanjem sredstev za vlaganja v človeške vire za večjo zaposljivost, konkurenčnost, prenos znanja in povezovanje izobraževalnega sistema s potrebami trga dela. Dejavnost se v celoti financira iz proračunskih sredstev Ministrstva za delo, družino, socialne zadeve in enake možnosti ter iz proračunskega sklada Ministrstva za delo, družino, socialne zadeve in enake možnosti. Sklad izvaja tudi večletne instrumente, sofinancirane iz sredstev Evropskega socialnega sklada. Sklad dodeljuje sredstva in druge spodbude praviloma na podlagi javnih razpisov, poleg ustanovitvenega akta pa so njegove pristojnosti opredeljene zlasti v Zakonu o štipendiranju (Uradni list RS, št. [56/13](http://www.uradni-list.si/1/objava.jsp?sop=2013-01-2139) in [99/13](http://www.uradni-list.si/1/objava.jsp?sop=2013-01-3548) – ZUPJS-C) in Zakonu o urejanju trga dela (Uradni list RS, št. [80/10](http://www.uradni-list.si/1/objava.jsp?sop=2010-01-4304), [40/12](http://www.uradni-list.si/1/objava.jsp?sop=2012-01-1700) – ZUJF, [21/13](http://www.uradni-list.si/1/objava.jsp?sop=2013-01-0785), [63/13](http://www.uradni-list.si/1/objava.jsp?sop=2013-01-2512), [100/13](http://www.uradni-list.si/1/objava.jsp?sop=2013-01-3600), [32/14](http://www.uradni-list.si/1/objava.jsp?sop=2014-01-1320) – ZPDZC-1 in [47/15](http://www.uradni-list.si/1/objava.jsp?sop=2015-01-1930) – ZZSDT). Programe sklada lahko delimo v naslednje vsebinsko zaokrožene skupine: - programi Ad future (izobraževanje in znanstveno sodelovanje slovenskih državljanov v tujini, izobraževanje in znanstveno sodelovanje tujih državljanov v Republiki Sloveniji),- programi na osnovi Zakona o štipendiranju (sofinanciranje kadrovskih štipendij, Zoisove štipendije, štipendije za Slovence v zamejstvu in Slovence po svetu ter štipendije za deficitarne poklice) in- programi za razvoj kadrov, sofinancirani iz Evropskega socialnega sklada (iz zadnje finančne perspektive so se izvajali programi, kot so: praktično usposabljanje z delom, po kreativni poti do praktičnega znanja, mentorstvo za mlade, kompetenčni centri za razvoj kadrov itd.)Po predlagani ureditve se v ničemer ne spremeni obseg pravic, spodbud in aktivnosti, kot jih določa veljavna zakonodaja. |
| **2. CILJI, NAČELA IN POGLAVITNE REŠITVE PREDLOGA ZAKONA** |
| **2.1 Cilji** |
| Cilj ključne spremembe predlaganega zakona, to je prenosa izvajanja neposrednih dejanj izterjave terjatev iz naslova nadomestila preživnine na Finančno upravo Republike Slovenije, je razbremenitev sodišč v delu izvršbe tako glede v fazi njene dovolitve, kot v fazi njenega izvajanja s posameznimi izvršilnimi sredstvi. Sklad pričakuje večji učinek začetka postopka izvršbe na dolžnika v smislu zagotovitve finančne discipline dolžnika pri poravnavanju same preživninske obveznosti in obveznosti do sklada, še preden je ta povzeta v izvršilni naslov, to je v odločbo o obveznosti plačila in je sklep o izvršbi sploh izdan, hitrejši dostop Finančne uprave Republike Slovenije do podatkov o premoženjskem stanju dolžnika, ki so potrebni za izdajo in izvrševanja sklepa o izvršbi, možnost elektronske izmenjave podatkov med skladom in Finančno upravo Republike Slovenije o realizaciji sklepov o izvršbi, lažje pridobivanje podatkov o uspehu izvršbe oziroma potrebnega časa za izvršitev odločbe o obveznosti plačila.Glede na določbe ZJSRS sklad sredstva za kritje pravic otrok do nadomestila neplačane preživnine pridobiva iz državnega proračuna in z izterjavo terjatev, ki preidejo nanj na podlagi odločbe o nadomestilu preživnine. Sredstva, ki jih sklad ne izterja od preživninskih zavezancev, se torej zagotavljajo iz proračuna Republike Slovenije. Pričakuje se, da bo sklad po predlagani ureditvi uspešnejši pri izterjavi izplačanih sredstev, kar pomeni pozitivni učinek na javna sredstva, saj bo sklad potreboval manj sredstev iz proračuna Republike Slovenije. Predlagana ureditev pomeni tudi upravno in finančno razbremenitev sodišč in drugih subjektov, ki sodelujejo v postopku sodne izterjave po veljavni ureditvi. Po predlagani ureditvi Zavod Republike Slovenije za zaposlovanje ne bo več pobiral zahtevkov za uveljavljanje pravic delavcev iz naslova insolventnosti delodajalca za sklad, stečajni upravitelji oziroma delodajalci pa se zavezujejo, da delavce ob vročitvi odpovedi pogodbe o zaposlitvi obvestijo o možnosti uveljavljanja pravic delavcev v primeru insolventnosti delodajalca. Cilj je, da se izboljša obveščenost delavcev in da se (s tem ko se vloga vloži neposredno na sklad) skrajša čas odločanja o pravicah.  |
| **2.2 Načela** |
| Prenos nalog izterjave na Finančno upravo Republike Slovenije temelji na načelu gospodarnosti, načelu učinkovitosti in načelu proporcionalnosti. |
| **2.3 Poglavitne rešitve**Po predlagani ureditvi se neposredne naloge sklada v delu izvajanja neposrednih dejanj izvršbe za plačilo obveznosti iz naslova nadomestila preživnine s posameznimi izvršilnimi sredstvi, prenesejo na Finančno upravo Republike Slovenije. Pogoj za to je izdaja izvršilnega naslova za terjatve iz naslova nadomestila preživnine za določeno časovno obdobje izplačil, za kar bo s predlagano spremembo pristojen sklad. S to ureditvijo se v predlaganem delu pričakujejo učinki, ki se kažejo iz opisanih ciljev in načel predlaganega zakona.V delu predlagane ureditve izvršilnega naslova za vračilo neupravičeno prejetih sredstev nadomestila preživnine zoper zakonite zastopnike otrok se uvaja tudi podobna ureditev kot za izterjavo obveznosti preživninskih zavezancev.Nadaljnje predlagane spremembe v delu uveljavljanja pravice do nadomestila preživnine glede na dosedanjo ureditev sledijo cilju, da so sredstva nadomestila preživnine namenska in upravičencem vedno zagotovljena, kar je temeljna naloga sklada. |
| Za povečanje obveščenosti delavcev in skrajšanje časa za odločanje o pravicah delavcev v primeru insolventnosti delodajalca se predlaga ureditev, po kateri bodo delavci zahtevo za uveljavljanje navedenih pravic vložili neposredno na sklad in ne več na Zavodu Republike Slovenije za zaposlovanje, ta ne bo več pobiral zahtevkov za uveljavljanje pravic delavcev iz naslova insolventnosti delodajalca za sklad, stečajni upravitelji oziroma delodajalci pa se zavezujejo, da delavce ob vročitvi odpovedi pogodbe o zaposlitvi obvestijo o možnosti uveljavljanja pravic delavcev v primeru insolventnosti delodajalca.  |
| **3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA** |
| Pričakuje se, da bo sklad po predlagani ureditvi uspešnejši pri izterjavi izplačanih sredstev, kar pomeni pozitivni učinek na javna sredstva, saj bo sklad za izplačila nadomestil preživnin potreboval manj sredstev iz proračuna Republike Slovenije. Predlog zakona nima finančnih posledic za druga javna finančna sredstva. |
| **4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**Za izvajanje zakona ni treba zagotoviti dodatnih finančnih sredstev v sprejetem državnem proračunu. |
|  |
| **5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE****Pravica do nadomestila preživnine**Odbor ministrov pri Svetu Evrope je leta 1982 sprejel priporočilo št. R (82) 2, v katerem poudarja, da so za preživljanje otrok odgovorni predvsem njihovi starši, vendar pa mora država posredovati, kadar starši ne izpolnjujejo svojih obveznosti. Predlaga se sistem predujmov preživnine za otroke, kadar preživninski zavezanci ne izpolnijo svojih obveznosti, določenih v izvršilnem naslovu, pri čemer se poudarja, da z izplačilom predujmov preživnine preživninske obveznosti preživninskega zavezanca ne prenehajo. Izplačani zneski predujmov preživnine se izterjajo od preživninskega zavezanca.Predmet zakona ni predmet usklajevanja s pravnim redom Evropske unije.**AVSTRIJA**V Republiki Avstriji je otrokom do 18. leta starosti zagotovljena pravica do nadomestila preživnine, kadar preživninski zavezanci ne izpolnjujejo svojih preživninskih obveznosti. Pravico do nadomestila preživnine imajo otroci, ki prebivajo v Republiki Avstriji in so državljani Republike Avstrije, državljani držav, ki so članice Evropske unije ali so brez državljanstva. Otrok ne sme živeti v skupnem gospodinjstvu s preživninskim zavezancem. Čas trajanja prejemanja nadomestila preživnine je omejen na pet let. Po petih letih je treba vložiti nov zahtevek.**NEMČIJA**V Zvezni Republiki Nemčiji ima pravico do nadomestila preživnine otrok, ki še ni dopolnil starosti 12 let in ne prejema preživnine od preživninskega zavezanca. Višina nadomestila preživnine je odvisna od starosti otroka, določena je zgornja meja. Čas trajanja prejemanja nadomestila preživnine je omejen na šest let. **ŠVEDSKA**Na Švedskem ima pravico do nadomestila preživnine otrok, ki še ni dopolnil starosti 20 let in se redno šola. Višina nadomestila preživnine znaša približno 130 EUR.  |
|  |
| **6. PRESOJA POSLEDIC, KI JIH BO IMEL SPREJEM ZAKONA** |
| **6.1 Presoja administrativnih posledic** **a) v postopkih oziroma poslovanju javne uprave ali pravosodnih organov:**  |
| S predlagano spremembo zakona bodo neposredna dejanja upravne izvršbe prenesena na Finančno upravo Republike Slovenije, s čimer se bo sklad tudi v tem delu vključil v razvejan in medsebojno usklajen sistem e-izvršbe, ki zagotavlja povezljivost z elektronskimi evidencami oziroma podatki o pravnem in dejanskem položaju dolžnika sklada, potrebnimi za vodenje dejanj v okviru upravne izvršbe.S predlagano ureditvijo bodo v veliki meri upravno in finančno razbremenjena sodišča, ki še vedno odpravljajo sodne zaostanke, sklad z obstoječimi kadrovskimi viri in druge ustanove, ki sodelujejo v postopku sodne izterjave po veljavni ureditvi.**b) pri obveznostih strank do javne uprave ali pravosodnih organov:**Predlog zakona ne prinaša nobenih sprememb v zvezi z obveznostmi strank pri uveljavljanju njihovih pravic.  |
| **6.2 Presoja posledic za okolje, vključno s prostorskimi in varstvenimi vidiki, in sicer za:** |
| Predlog zakona nima posledic za okolje. |
| * 1. **Presoja posledic za gospodarstvo, in sicer za:**
 |
| Predlog zakona nima posledic za gospodarstvo. |
| **6.4 Presoja posledic za socialno področje, in sicer za:** |
| Predlog zakona nima posledic za socialno področje. |
| **6.5 Presoja posledic za dokumente razvojnega načrtovanja, in sicer za:** |
| Predlog zakona ne bo imel posledic za nacionalne dokumente razvojnega načrtovanja, za razvojne politike ali za razvojne dokumente Evropske unije in mednarodnih organizacij.**6.6 Presoja posledic za druga področja**Predlog zakona nima posledic za druga področja. |
| **6.7 Izvajanje sprejetega predpisa:**Zakon začne veljati petnajsti dan po objavi v Uradnem listu Republike Slovenije, razen novega 28.b člena tega zakona, ki se začne uporabljati eno leto po začetku veljavnosti. Izdaja novih podzakonskih predpisov ni predvidena.  |
|   |
| **6.8 Druge pomembne okoliščine v zvezi z vprašanji, ki jih ureja predlog zakona**Poleg navedb v obrazložitvah ni drugih pomembnih okoliščin.**7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:**Gradivo je bilo dne 7. 12. 2017 objavljeno na spletni strani predlagatelja in na E-demokraciji.Prejeli smo opozorilo Skupnosti centrov za socialno delo Slovenije glede pričetka uporabe Družinskega zakonika, ki spreminja pristojnost za odločanje o ukrepih za varstvo koristi otroka. Pripomba ni bila upoštevana. Ne glede na dejstvo, da se s pričetkom uporabe Družinskega zakonika (15. 4. 2019) spreminja pristojnost za odločanje o ukrepih za varstvo koristi otroka, je smiselno, da se ohrani ureditev, po kateri so o namestitvi otroka v rejništvo, v zavod oziroma v družino zaradi posvojitve, sklad dolžni obvestiti centri za socialno delo. Kljub dejstvu, bo o ukrepih odločilo sodišče, bodo centri za socialno delo seznanjeni z nastopom navedenih situacij. **8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**Pri pripravi predloga zakona niso sodelovali zunanji strokovnjaki.**9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES**Pri delu Državnega zbora in delovnih teles bodo sodelovali naslednji predstavniki predlagatelja:– dr. Anja Kopač Mrak, ministrica,– Martina Vuk, državna sekretarka,– mag. Andrej Del Fabro, generalni direktor Direktorata za družino. |
|  |
| **II. BESEDILO ČLENOV**1. členV Zakonu o Javnem štipendijskem, razvojnem, invalidskem in preživninskem skladu Republike Slovenije (Uradni list RS, št. 78/06 – uradno prečiščeno besedilo, 106/12 in 39/16) se v 2. členu doda nov četrti odstavek, ki se glasi:»Sklad izvaja naloge posredovalnega in sprejemnega organa po 2. členu Konvencije o izterjavi preživninskih zahtevkov v tujini z dne 20. 6. 1956 (Uradni list FLRJ – MP, št. 2/60) ter osrednjega organa po 4. členu Konvencije o mednarodni izterjavi preživnine otrok in drugih oblik družinskih preživnin (UL L št. 192 z dne 22. 7. 2011, str. 51) in po 49. členu Uredbe Sveta (ES) št. 4/2009 z dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah (UL L št. 7 z dne 10. 1. 2009, str. 1).«.2. člen10. člen se črta.3. členV 13. členu se za petim odstavkom doda nov šesti odstavek, ki se glasi:»Sredstva za izvajanje nalog iz četrtega odstavka 2. člena tega zakona se zagotavljajo iz državnega proračuna.«.Dosedanji šesti odstavek postane sedmi odstavek.4. členZa 19. členom se doda nov 19.a člen, ki se glasi:»19.a členOb odpovedi pogodbe o zaposlitvi iz razloga insolventnosti delodajalca stečajni upravitelj ali delodajalec delavca pisno obvesti o pravicah delavcev v primeru insolventnosti delodajalca.«.5. členV 21.č členu se črta prva alineja.Doda se nov drugi odstavek, ki se glasi:»O nastopu okoliščin iz prejšnjega odstavka center za socialno delo v osmih dneh obvesti sklad.«. 6. členPrvi odstavek 21.d člena se spremeni tako, da se glasi:»Višina nadomestila preživnine po tem zakonu znaša:- za otroka do 6. leta starosti 74,13 eurov,- za otroka od 6. do 14. leta starosti 81,53 eurov,- za otroka nad 14. letom starosti 96,36 eurov.«.Tretji odstavek se črta.Dosedanji četrti, peti in šesti odstavek postanejo tretji, četrti in peti odstavek.7. člen21.e člen se črta.8. členV 21.f členu se doda nova tretja alineja, ki se glasi:» – če se zakoniti zastopnik v postavljenem roku ne odzove na poziv sklada za sporočanje sprememb, ki vplivajo na pravico do nadomestila preživnine.«.Dosedanja tretja alineja postane četrta alineja.Za prvim odstavkom se doda nov drugi odstavek, ki se glasi:»V primeru prenehanja pravice do nadomestila preživnine iz razlogov, navedenih v prejšnjem odstavku, pravica do nadomestila preživnine preneha s prvim dnem naslednjega meseca, ko niso bili več izpolnjeni pogoji.«. 9. členDrugi odstavek 24. člena se spremeni tako, da se glasi:»Zahteva za uveljavljanje pravic delavcev v primeru insolventnosti delodajalca se vloži v 90 dneh od datuma prenehanja delovnega razmerja. Zahteva se vloži na sklad.«.10. člen25. člen se spremeni tako, da se glasi: »25. členZahtevi iz prejšnjega člena se vložita na posebnih obrazcih, katerih vsebino določi sklad in ju objavi na svoji spletni strani.Zahtevi upravičenec, ki uveljavlja pravice v primeru insolventnosti delodajalca, priloži dokazilo o odpovedi pogodbe o zaposlitvi in dokazilo o izpolnitvi pogoja iz drugega odstavka 18. člena tega zakona.Zahtevi za uveljavitev pravice do nadomestila preživnine otrokov zakoniti zastopnik priloži:– veljavni izvršilni naslov, s katerim je bila določena preživnina v skladu s predpisi, ki urejajo družinska razmerja, – sklep o dovolitvi izvršbe oziroma predlog za izvršbo s potrdilom o vložitvi pri pristojnem sodišču,– če preživninski zavezanec biva v tujini, potrdilo o vložitvi vloge za izterjavo preživnine iz tujine oziroma ustrezno dokazilo o postopku izterjave iz tujine.«.11. členV drugem odstavku 27.d člena se v enajsti alineji pika nadomesti s podpičjem in dodata novi dvanajsta in trinajsta alineja, ki se glasita:» – Agencije Republike Slovenije za javnopravne evidence in storitve – podatke o osebnih računih;– Vrhovnega sodišča Republike Slovenije – podatke o lastništvu nepremičnin iz e-zemljiške knjige.«.Za drugim odstavkom se doda nov tretji odstavek, ki se glasi:»Evidenca iz naslova nadomestil preživnine se z uporabo enotne matične številke občana povezuje s Centralnim registrom prebivalstva, iz katerega se za potrebe vodenja postopkov iz naslova pravic otrok do nadomestil preživnine posredujejo podatki (ime in priimek, rojstne podatke, enotno matično številko občana, davčno številko, podatke o državljanstvu, podatke o prebivališču, datum spremembe, naslov za vročanje, stalni in začasni naslov v tujini, podatke o starših oz. otrocih (enotno matično številko občana), datum smrti).«12. členV četrtem odstavku 28. člena se drugi stavek spremeni tako, da se glasi:»Od prejema obvestila o prehodu terjatve mora preživninski zavezanec za obdobje priznane pravice do nadomestila preživnine preživninsko obveznost v višini priznanega nadomestila preživnine poravnati skladu, nad tem zneskom pa otroku v skladu z veljavnim izvršilnim naslovom.«.13. členZa 28.a členom se dodata nova 28.b in 28.c člen, ki se glasita:»28.b členSklad preživninskemu zavezancu za obveznosti vračila izplačanih sredstev na podlagi odločbe o priznani pravici do nadomestila preživnine in zamudnih obresti ter zakonitemu zastopniku za vračilo neupravičeno izplačanih sredstev na podlagi odločbe o priznani pravici do nadomestila preživnine in zamudnih obresti, izda odločbo.Odločba iz prejšnjega odstavka je izvršilni naslov.Pritožba zoper odločbo po tem členu ne zadrži njene izvršitve.O pritožbi odloči ministrstvo, pristojno za družino.Odločbe, sklepi in pritožbe po tem členu so takse prosti.Izvršbo za izterjavo sredstev vodi Finančna uprava Republike Slovenije na predlog sklada. Glede postopka prisilne izterjave, ugotavljanja zastaranja pravice do izterjave in pristojnosti davčnega organa se uporablja zakon, ki ureja davčni postopek in zakon, ki ureja finančno upravo. 28.c členSklad po uradni dolžnosti odpiše terjatev, ki na dan 31. decembra ne preseže 1 euro.«.Prehodna in končni določbi14. členPostopki izterjave izplačanih nadomestil preživnine in postopki za vračilo neupravičeno izplačanih nadomestil preživnine, začeti do dneva začetka uporabe novega 28.b člena zakona, se dokončajo po Zakonu o Javnem štipendijskem, razvojnem, invalidskem in preživninskem skladu Republike Slovenije (Uradni list RS, št. 78/06 – uradno prečiščeno besedilo, 106/12 in 39/16).15. členZ dnem uveljavitve tega zakona prenehata veljati Pravilnik o vsebini obrazca zahteve za uveljavitev pravic v primeru insolventnosti delodajalca ([Uradni list RS, št. 7/07](http://www.uradni-list.si/1/objava.jsp?urlid=20077&stevilka=242), 23/07 in 28/14) in Navodilo o postopku za uveljavljanje pravice do nadomestila preživnine ([Uradni list RS, št. 135/03](http://www.uradni-list.si/1/objava.jsp?urlid=2003135&stevilka=5859), 4/04-popr. in 84/08).16. člen Ta zakon začne veljati petnajsti dan po objavi v Uradnem listu Republike Slovenije, razen novega 28.b člena zakona, ki se začne uporabljati eno leto po uveljavitvi tega zakona. |
| **III. OBRAZLOŽITEV****K 1. členu:**Javni štipendijski, razvojni, invalidski in preživninski sklad Republike Slovenije (v nadaljnjem besedilu: sklad) izvaja tudi naloge posredovalnega in sprejemnega organa po 2. členu Konvencije o izterjavi preživninskih zahtevkov v tujini z dne 20. 6. 1956 (Uradni list FLRJ – MP, št. 2/60) ter osrednjega organa po 4. členu Konvencije o mednarodni izterjavi preživnine otrok in drugih oblik družinskih preživnin (UL L št. 192 z dne 22. 7. 2011, str. 51) in po 49. členu Uredbe Sveta (ES) št. 4/2009 z dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah (UL L št. 7 z dne 10. 1. 2009, str. 1).Naloge sklada, ki so sicer opredeljene v 2. členu Zakona o Javnem štipendijskem, razvojnem, invalidskem in preživninskem skladu Republike Slovenije (Uradni list RS, št. 78/06 – uradno prečiščeno besedilo, 106/12 in 39/16, v nadaljnjem besedilu: ZJSRS), so tako dopolnjene z novo nalogo.Sklad novo nalogo izvaja od 1.4.2017 dalje, ko je od do tedaj pristojnega Ministrstva za delo, družino, socialne zadeve in enake možnosti prevzel v reševanje aktivne zadeve in od Državnega pravobranilstva Republike Slovenije še nerešene izvršilne zadeve, ki se nanašajo na aktivne postopke izterjave preživnin zoper preživninske zavezance pred sodišči v Republiki Sloveniji.**K 2. členu:**Po predlagani ureditvi Zavod Republike Slovenije za zaposlovanje (v nadaljnjem besedilu: zavod) ne bo več pobiral zahtevkov za uveljavljanje pravic delavcev iz naslova insolventnosti delodajalca za sklad. V 20-ih letih delovanja sklada na tem področju je postal sklad prepoznaven in je dosegel dobro seznanjenost stečajnih upraviteljev in delavcev s pravicami delavcev iz naslova insolventnosti delodajalca. V zadnjih letih, ko se je izrazito zmanjšalo število stečajev in predvsem tudi stečajev večjih podjetij, je čedalje več delavcev, ki vlagajo zahteve neposredno na sklad. V letu 2015 je od 1271 prejetih zahtev le 752 zahtev pobral zavod, preostalih 519 pa so delavci vložili neposredno na skladu. V letu 2016 je bilo to razmerje še večje, in sicer je od 1247 vseh zahtev več kot polovica zahtev (638) prišlo neposredno na sklad in le 609 prek zavoda. Zavod ima mrežo po celotni Republiki Sloveniji, vendar pa stranke za pridobitev informacij redno napotuje na sklad, ki jim nato na brezplačni številki nudi vse potrebne informacije. V času delovanja sklada so bili zaradi doseganja cilja odpraviti upravne ovire, obrazci za vlaganje zahteve tako poenostavljeni, da je za delavce vlaganje zdaj preprosto. Sklad pridobiva podatke o delodajalcih neposredno od stečajnih upraviteljev oziroma delodajalcev ter izvaja tudi vse potrebne dopolnitve. Ker obravnava teh delavcev na območnih službah zavoda ni redna dejavnost, nekatere območne službe zavoda po več mesecev ne prejmejo nobene zahteve. Sklad na podlagi pogodbe plačuje zavodu fiksne stroške za delovanje v višini osnovne plače za 34. plačni razred, to je trenutno 1.606,68 EUR mesečno oziroma 1.960,15 EUR mesečno, kar na letni ravni pomeni 23.521,80 EUR in vključuje 2700 pobranih zahtev, ustrezno mesto z informacijami, strokovno obveščanje, nudenje pomoči strankam pri izpolnjevanju obrazcev, sprejem in odprema zahtevkov na sklad ter mesečno poročanje skladu. Ukinitev pobiranja zahtev iz naslova insolventnosti delodajalca preko zavoda ne zmanjšuje dostopnosti do uresničevanja pravice, temveč skrajšuje čas odločanja o pravicah (za čas od vložitve pri zavodu do odpošiljanja na sklad). Za strošek pogodbe z zavodom pa bo sklad prihranil pri sredstvih za dejavnost. Zakon po novem tudi zavezuje stečajne upravitelje oziroma delodajalce, da delavce ob vročitvi odpovedi pogodbe o zaposlitvi obvestijo o možnosti uveljavljanja pravic delavcev v primeru insolventnosti delodajalca, torej bo s tega vidika obveščenost delavcev boljša kot doslej. **K 3. členu:**Glede na dopolnjeni 2. člen ZJSRS (nova naloga sklada) je treba dopolniti tudi določbo glede financiranja nove naloge sklada. Sredstva se zagotavljajo iz državnega proračuna.**K 4. členu:**Po predlagani ureditvi Zavod Republike Slovenije za zaposlovanje ne bo več pobiral zahtev za sklad, zato je treba zagotoviti, da bodo delavci čim bolj seznanjeni s pravicami iz naslova insolventnosti delodajalca. Zaveza je primerljiva z obveščanjem delavcev o pravicah iz naslova zavarovanja za primer brezposelnosti.**K 5. členu:**Zakon o prijavi prebivališča (Uradni list RS, št. 52/16), ki je začel veljati 13. 8. 2017, ukinja evidence gospodinjstev, ki se ukinjajo s prehodnim obdobjem štirih let, to je z 31. 12. 2021. Zaradi navedenega je treba uskladiti ZJSRS. Predlaga se črtanje prve alineje 21.č člena. Zakoniti zastopnik otroka, ki uveljavlja pravico do nadomestila preživnine, mora že po veljavni ureditvi skladu sporočati vse spremembe, ki vplivajo na pravico do nadomestila preživnine. Po predlagani ureditvi z dnem uveljavitve tega zakona preneha veljati Navodilo o postopku za uveljavljanje pravice do nadomestila preživnine ([Uradni list RS, št. 135/03](http://www.uradni-list.si/1/objava.jsp?urlid=2003135&stevilka=5859), 4/04 in 84/08), ki v 6. členu določa, da mora center sporočiti skladu vsako spremembo glede otroka v osmih dneh od dneva namestitve otroka v rejništvo, zavod oziroma od namestitve otroka v družino zaradi posvojitve. Ker je namestitev otroka v rejništvo, zavod oziroma v družino zaradi posvojitve razlog za prenehanje pravice do nadomestila preživnine, se dolžnost sporočanja centra za socialno delo skladu uredi v tem členu. Center za socialno delo mora skladu navedene okoliščine sporočiti osmih dneh.**K 6. členu:**V veljavnem zakonu so zneski nadomestila preživnine navedeni še v tolarjih, zato se zneski pretvorijo v eure, pri čemer se upoštevajo tudi uskladitve. Višina nadomestila preživnine po zadnji uskladitvi znaša (glede na starost otroka) 74,13 eurov, 81,53 eurov oziroma 96,36 eurov (Količnik uskladitve preživnin in nadomestil preživnin za leto 2017, objavljen v Uradnem listu RS, št. 15/17).Nadalje se predlaga sprememba ureditve, po kateri je sklad zmanjšal nadomestilo preživnine za znesek morebitne plačane preživnine.Po predlagani ureditvi se pri izplačilu nadomestila preživnine preživninskemu upravičencu in s tem pri vzpostavljanju obveznosti preživninskega zavezanca do sklada, ne upoštevajo več (deloma) poravnane preživninske obveznosti v obdobju izplačanih nadomestil preživnine. Spreminja se veljavna ureditev, po kateri se nadomestilo preživnine zmanjša za znesek morebitne plačane preživnine. Cilj je zagotoviti, da so sredstva za preživljanje otroka redno zagotovljena. V 18 letih delovanja sklada na področju pravice otrok iz naslova neplačevanja preživnine, se je pokazalo, da v položajih, ko je prišlo do neplačevanja preživnine oziroma do priznanja pravice do nadomestila preživnine, občasna plačila preživnine povzročajo negotovost pričakovanih plačil in velikokrat kljub neplačanim preživninam za obdobje pred priznanjem nadomestila preživnine občasna tekoča plačila prevalijo dolg na otroka. Sklad je zaznal tudi poskuse kršenja pravil: preživninski zavezanci so z delnimi in občasnimi plačili namerno nagajali, saj je zakoniti zastopnik otroka sporočil skladu, da je prejel preživnino hkrati z nadomestilom preživnine in je zato že začel izvajati vračila, preživninski zavezanec pa je nato znova prenehal tekoče plačevati preživnino.Ne glede na predlagano spremembo zakon še vedno omogoča, da v primeru, ko preživninski zavezanec poravna vse preživnine za nazaj in založi v naprej za dva meseca, preneha pravica do nadomestila preživnine. Pravica do nadomestila preživnine vedno lahko preneha na zahtevo zakonitega zastopnika otroka. Preživninski zavezanec mora ob vstopu sklada v položaj otroka kot upnika do višine sredstev izplačanih iz naslova nadomestila preživnine skladu vrniti del, ki ga je sklad izplačal otroku. Enako stališče so izrazila tudi sodišča v postopkih izterjave, kjer so štela, da je od trenutka, ko je obveznost v višini izplačanega nadomestila preživnine prevzel sklad in o tem obvestil preživninskega zavezanca, sklad vstopil v pravico otroka kot upnika do višine priznanega nadomestila preživnine tudi za prihodnje terjatve in jih preživninski zavezanec v tem delu ne more več pravno veljavno izpolniti zakonitemu zastopniku za otroka. **K 7. členu:**Zaradi uvedbe elektronskih poti na področju izplačevanja ta člen ni več ustrezen, saj izplačilo ne pomeni več stroška kot v preteklosti.**K 8. členu:**Sklad za potrebe ugotavljanja dejanskega stanja potrebuje tudi sodelovanje zakonitega zastopnika otroka. V praksi se zakoniti zastopniki včasih ne odzivajo na pozive sklada, zaradi česar lahko pride do neupravičenega prejemanja nadomestila preživnine, kar posledično pomeni vračanje sredstev. Predlagana določba vzpostavlja mehanizem za preprečevanje takih položajev.Z dopolnitvijo člena se določi tudi trenutek prenehanja pravice do nadomestila preživnine, to je s prvim dnem naslednjega meseca, ko niso bili več izpolnjeni pogoji.**K 9. členu:**Glede na predlagano ureditev, po kateri Zavod Republike Slovenije za zaposlovanje ne bo več pobiral zahtev za sklad, je treba uskladiti besedilo 24. člena ZJSRS. Predlagani člen določa, da se zahteva vloži na sklad.**K 10. členu:**Po predlagani ureditvi prenehata veljati Pravilnik o vsebini obrazca zahteve za uveljavitev pravic v primeru insolventnosti delodajalca ([Uradni list RS, št. 7/07](http://www.uradni-list.si/1/objava.jsp?urlid=20077&stevilka=242), 23/07 in 28/14) in Navodilo o postopku za uveljavljanje pravice do nadomestila preživnine ([Uradni list RS, št. 135/03](http://www.uradni-list.si/1/objava.jsp?urlid=2003135&stevilka=5859), 4/04 in 84/08), ki sta vsebovala tudi vsebino obrazca za uveljavljanje pravic v primeru insolventnosti delodajalca in za uveljavljanje pravice do nadomestila preživnine. Po predlagani ureditvi vsebini obrazcev določi sklad in ju objavi na svoji spletni strani. Predlagani člen določa tudi obvezne priloge obeh zahtev.Zahtevi za uveljavitev pravice v primeru insolventnosti delodajalca, mora upravičenec obvezno priložiti dokazilo o odpovedi pogodbe o zaposlitvi in dokazilo o izpolnitvi pogoja iz drugega odstavka 18. člena zakona.Zahtevi za uveljavitev pravice do nadomestila preživnine mora otrokov zakoniti zastopnik priložiti veljavni izvršilni naslov, s katerim je bila določena preživnina v skladu s predpisi, ki urejajo družinska razmerja in sklep o dovolitvi izvršbe oziroma predlog za izvršbo s potrdilom o vložitvi pri pristojnem sodišču. Če preživninski zavezanec biva v tujini, je treba zahtevi priložiti še potrdilo o vložitvi vloge za izterjavo preživnine iz tujine oziroma ustrezno dokazilo o postopku izterjave iz tujine.**K 11. členu:**Dopolni se nabor upravljalcev zbirk osebnih podatkov, od katerih sklad lahko brezplačno pridobiva osebne podatke in sicer se dodaja posredovanje podatkov Vrhovnega sodišča Republike Slovenije in Agencije Republike Slovenije za javnopravne evidence in storitve. Sklad bo določene izvršbe še vedno moral dokončati pred sodišči ter v teh primerih potrebuje pooblastilo za pridobivanje podatkov o lastništvu nepremičnin. Za iskanje po osebah potrebuje pooblastilo v zakonu. Iz istega razloga se dodajajo podatki o osebnih računih fizičnih oseb preko Agencije Republike Slovenije za javnopravne evidence in storitve. Račune potrebuje sklad tudi za preverjanje računov pred izvedbo izplačil.V novem tretjem odstavku 27. d člena se dodaja pravica do vzpostavitve povezane zbirke podatkov s centralnim registrom prebivalcev in sicer zaradi zagotovitve čimprejšnje obveščenosti o spremembah podatkov upravičencev oziroma dolžnikov iz naslova nadomestil preživnine, da bi se preprečila preplačila in omogočilo učinkovito sledenje spremembam, kjer je to mogoče. Za izvajanje zakonskih nalog in zaradi tudi več let trajajoče trajanja pravice do nadomestila preživnine je pomembno, da ima sklad tekoče naslove strank in dolžnikov ter da je obveščen v primerih smrti oziroma drugih spremembah. Na ta način je omogočeno tekoče komuniciranje s strankami ter pravočasno ukrepanje v primerih, ko niso več izpolnjeni pogoji za priznanje pravice.**K 12. členu:**Po predlagani ureditvi se spremeni besedilo drugega stavka v četrtem odstavku 28. člena ZJSRS. Po podatkih sklada v praksi veljavne določbe nikoli ni bilo treba izvajati. Novo besedilo je v skladu s spremembo v 21.d členu tega zakona.**K 13. členu:**Novi 28.b člen:Po predlagani ureditvi bo neposredna dejanja izvršbe za izplačanih sredstev iz naslova nadomestila preživnine vodila Finančna uprava Republike Slovenije na predlog sklada. Za sklad se pričakuje večji učinek začetka postopka izvršbe na dolžnika v smislu zagotovitve finančne discipline dolžnika pri poravnavanju same preživninske obveznosti in obveznosti do sklada, še preden je ta povzeta v izvršilni naslov, to je v odločbo o obveznosti plačila in je sklep o izvršbi sploh izdan, hitrejši dostop Finančne uprave Republike Slovenije do podatkov o premoženjskem stanju dolžnika, ki so potrebni za izdajo in izvrševanja sklepa o izvršbi, možnost elektronske izmenjave podatkov med skladom in Finančno upravo Republike Slovenije o izvajanju sklepov o izvršbi, lažje pridobivanje podatkov o uspehu izvršbe oziroma potrebnega časa za izvršitev odločbe o obveznosti plačila.Zaradi jasnosti glede uporabe pravil postopka, člen določa tudi, da se glede vprašanj postopka prisilne izterjave, ugotavljanja zastaranja pravice do izterjave in pristojnosti davčnega organa uporablja zakon, ki ureja davčni postopek in zakon, ki ureja finančno upravo. Glede na določbe ZJSRS sklad sredstva za kritje pravic otrok do nadomestila neplačane preživnine pridobiva iz državnega proračuna in z izterjavo terjatev, ki preidejo nanj na podlagi odločbe o nadomestilu preživnine. Sredstva, ki jih sklad ne izterja od preživninskih zavezancev, se torej zagotavljajo iz proračuna Republike Slovenije. Pričakuje se, da bo sklad po predlagani ureditvi uspešnejši pri izterjavi izplačanih sredstev, kar pomeni pozitivni učinek na javna sredstva, saj bo sklad potreboval manj sredstev iz proračuna Republike Slovenije. Predlagana ureditev pomeni tudi upravno in finančno razbremenitev sodišč in drugih subjektov, ki sodelujejo v postopku sodne izterjave po veljavni ureditvi.Sklad preživninskemu zavezancu za obveznosti vračila izplačanih sredstev na podlagi odločbe o priznani pravici do nadomestila preživnine in zamudnih obresti ter zakonitemu zastopniku za vračilo neupravičeno izplačanih sredstev na podlagi odločbe o priznani pravici do nadomestila preživnine in zamudnih obresti, izda odločbo. Odločba je izvršilni naslov.Novi 28.c člen:Člen določa, da sklad po uradni dolžnosti odpiše terjatev, ki na dan 31. decembra ne preseže 1 evra. S predlagano ureditvijo se uredijo terjatve, ki pri katerih bi bili stroški izdaje odločbe in izterjave višji od izterjave.**K 14. členu:**Člen ureja prehodno obdobje in sicer določa, da se postopki izterjave izplačanih nadomestil preživnine in postopki za vračilo neupravičeno izplačanih nadomestil preživnine, ki bodo začeti do dneva začetka uporabe novega 28.b člena tega zakona, dokončajo po Zakonu o Javnem štipendijskem, razvojnem, invalidskem in preživninskem skladu Republike Slovenije (Uradni list RS, št. 78/06 – uradno prečiščeno besedilo, 106/12 in 39/16). **K 15. členu:**Po predlagani ureditvi z dnem uveljavitve tega zakona prenehata veljati Pravilnik o vsebini obrazca zahteve za uveljavitev pravic v primeru insolventnosti delodajalca ([Uradni list RS, št. 7/07](http://www.uradni-list.si/1/objava.jsp?urlid=20077&stevilka=242), 23/07 in 28/14) in Navodilo o postopku za uveljavljanje pravice do nadomestila preživnine ([Uradni list RS, št. 135/03](http://www.uradni-list.si/1/objava.jsp?urlid=2003135&stevilka=5859), 4/04 in 84/08). Kot je predlagano v 7. členu tega zakona, vsebino obrazcev določi sklad in ju objavi na svoji spletni strani.**K 16. členu:**Člen določa, da zakon začne veljati petnajsti dan po objavi v Uradnem listu Republike Slovenije, razen novega 28.b člena tega zakona, ki se začne uporabljati eno leto po uveljavitvi. Eno leto je čas, ki ga zaradi spremenjene pristojnosti za izvršbo terjatev sklada do preživninskih zavezancev, potrebujeta tako Finančna uprava Republike Slovenije kot tudi sklad. |
|  |
| **IV. BESEDILO ČLENOV, KI SE SPREMINJAJO** |
| 2. členS tem zakonom se za poravnavo obveznosti iz naslova pravic delavcev v primeru insolventnosti delodajalca in iz naslova pravic otrok v primeru neizplačevanja preživnin po tem zakonu ustanovi Javni štipendijski, razvojni, invalidski in preživninski sklad Republike Slovenije (v nadaljnjem besedilu: sklad).Sklad odloča tudi o pravicah in obveznostih invalidov in delodajalcev v skladu z zakonom, ki ureja zaposlitveno rehabilitacijo in zaposlovanje invalidov ter v skladu z zakonom, ki ureja izenačevanje možnosti invalidov.Sklad odloča tudi o pravicah in dodeljevanju sredstev za vlaganje v razvoj človeških virov in kadrov za večjo zaposljivost, vseživljenjsko učenje, konkurenčnost, prenos znanja in povezovanje znanstveno-raziskovalne sfere in univerz z gospodarstvom ter izobraževalnega sistema s potrebami trga dela po zakonu, ki ureja štipendiranje. Sklad lahko izvaja tudi večletne instrumente, sofinancirane iz sredstev Evropskih strukturnih in investicijskih skladov ter druge ukrepe v skladu z veljavnimi mednarodnimi sporazumi. Sklad izvaja tudi ukrepe in storitve po zakonu, ki ureja trg dela.10. členDel strokovnih, administrativnih in tehničnih nalog za uveljavljanje pravic delavcev v primeru insolventnosti delodajalca za sklad opravlja Zavod Republike Slovenije za zaposlovanje.13. členSredstva za kritje pravic delavcev v primeru insolventnosti zagotavljajo delodajalci, državni proračun in sklad z izterjavo terjatev iz 28. člena tega zakona.Sredstva za kritje pravic otrok do nadomestila neplačane preživnine pridobiva sklad iz državnega proračuna in z izterjavo terjatev iz 28. člena tega zakona.Sredstva za delovanje sklada se zagotavljajo s povračilom stroškov dolžnika, iz prihodkov od financiranja in iz državnega proračuna.Sredstva za vzpodbujanje zaposlovanja invalidov in ohranjanja delovnih mest invalidov se zagotavljajo na način, določen v zakonu, ki ureja zaposlitveno rehabilitacijo in zaposlovanje invalidov.Sredstva za štipendije se zagotavljajo na način, določen v zakonu, ki ureja štipendiranje. Sredstva za ukrepe in storitve na trgu dela se zagotavljajo na način, določen v zakonu, ki ureja trg dela. Sklad pridobiva sredstva tudi iz sredstev Evropskih strukturnih in investicijskih skladov prek proračunov pristojnih ministrstev, iz sredstev proračuna na podlagi pogodb, sklenjenih s posameznimi ministrstvi, in iz drugih namenskih virov.Sklad mora zagotavljati ločeno vodenje sredstev za namene, naštete v prejšnjih odstavkih.21.č členNadomestilo preživnine ne pripada otroku, ki:- živi v skupnem gospodinjstvu s preživninskim zavezancem,- je oddan v rejništvo,- je zaradi vzgoje, šolanja ali usposabljanja nameščen v zavod, v katerem ima pretežno brezplačno oskrbo.21.d členVišina nadomestila preživnine po tem zakonu znaša:- za otroka do 6. leta starosti 10.000 tolarjev,- za otroka od 6. do 14. leta starosti 11.000 tolarjev,- za otroka nad 14. letom starosti 13.000 tolarjev.Kadar je preživnina nižja od zneska iz prejšnjega odstavka, je višina nadomestila preživnine enaka znesku preživnine, določene s sodbo ali začasno odredbo oziroma dogovorom.Nadomestilo preživnine se zmanjša za znesek morebitne plačane preživnine.Starostni pogoj iz prvega odstavka tega člena je izpolnjen v mesecu, v katerem otrok dopolni starost iz prvega odstavka tega člena.Višina nadomestila preživnine se usklajuje na način, ki je s posebnimi predpisi določen za preživnine.Sklad pisno obvesti otrokovega zakonitega zastopnika o vsakokratni uskladitvi in novem znesku nadomestila preživnine. Obvestilo sklada je skupaj z odločbo o pravici do nadomestila preživnine izvršilni naslov.21.e členNadomestilo preživnine se ne izplačuje, če je znesek nadomestila preživnine nižji kot 2.000 tolarjev.21.f členPravica do nadomestila preživnine preneha:- na zahtevo otrokovega zakonitega zastopnika,- na zahtevo preživninskega zavezanca, če dokaže, da je plačal vse zapadle preživninske obveznosti in da je za dva meseca vnaprej plačal preživninsko obveznost oziroma sredstva deponiral na sodišču v otrokovo korist, ali če je preživninsko obveznost prevzel dolžnikov dolžnik,- če niso več izpolnjeni pogoji za pravico do nadomestila preživnine.24. členPostopek za uveljavitev pravic po tem zakonu se začne na zahtevo upravičenca.Zahteva za uveljavljanje pravic delavcev v primeru insolventnosti delodajalca mora biti vložena najkasneje v 90 dneh od datuma prenehanja delovnega razmerja. Zahteva se vloži pri enoti Zavoda Republike Slovenije za zaposlovanje po sedežu delodajalca oziroma pristojni za delavca v skladu s predpisi o zaposlovanju in zavarovanju za primer brezposelnosti, če ima delodajalec sedež v eni od drugih držav članic Evropske unije ali Evropskega gospodarskega prostora.Zahtevo za uveljavitev pravice do nadomestila preživnine vloži za otroka njegov zakoniti zastopnik. Zahteva se vloži na sklad.25. členZahteva iz prejšnjega člena se vloži na posebnem obrazcu.Zahtevi mora upravičenec, ki uveljavlja pravice v primeru insolventnosti delodajalca, obvezno priložiti dokazilo o odpovedi pogodbe o zaposlitvi ter dokazilo o izpolnitvi pogoja iz drugega odstavka 18. člena tega zakona.Zahtevi za uveljavitev pravice do nadomestila preživnine mora otrokov zakoniti zastopnik priložiti:- dokument z veljavnim izvršilnim naslovom (sodno odločbo, začasno odredbo ali sklenjen dogovor po 130. členu zakona o zakonski zvezi in družinskih razmerjih, Uradni list SRS, št. 15/76, 1/89 in 14/89 – prečiščeno besedilo),- sklep o dovolitvi izvršbe oziroma predlog za izvršbo s potrdilom o vložitvi na pristojno sodišče.Vsebino obrazca zahteve za uveljavitev pravice do nadomestila preživnine predpiše minister, pristojen za družino, ki izda tudi podrobnejše navodilo, s katerim določi postopek za uveljavljanje in izplačevanje nadomestila preživnine ter izterjavo dolga.27.d členPodatki iz prejšnjih dveh členov se zbirajo neposredno od posameznika, na katerega se nanašajo. Za pravico iz naslova insolventnosti delodajalca, se podatke, ki se nanašajo na terjatve delavca do stečajnega dolžnika oziroma delodajalca ter izplačila, pridobiva neposredno od pristojnih oseb delodajalca oziroma od stečajnega dolžnika. Podatki v postopku priznanja nadomestila preživnine se pridobivajo o vlagatelju, o otrocih, katerih zakoniti zastopnik je vlagatelj in zanje vlaga zahtevo ter o preživninskem zavezancu, neposredno od vlagatelja. O preživninskem zavezancu lahko vlagatelj poda le podatke o osebnem imenu, rojstne podatke, o stalnem ali začasnem bivališču in zaposlitvi. Ostale podatke pridobiva sklad.Sklad lahko brezplačno pridobiva osebne podatke iz obstoječih zbirk osebnih podatkov od naslednjih upravljavcev:- Ministrstva za notranje zadeve – podatke o skupnem gospodinjstvu iz centralnega registra prebivalstva (ime in priimek, rojstne podatke, enotno matično številko občana, davčno številko, podatke o državljanstvu, podatke o prebivališču), podatke o lastništvu motornega vozila, podatke o statusu (smrti);- Ministrstva za delo, družino in socialne zadeve in centrov za socialno delo – podatek o oddaji v rejništvo, podatek o višini preživnine (višina preživnine, številka obvestila o uskladitvi preživnine, datum izdaje dokumenta);- Ministrstva za šolstvo, znanost in šport – podatke o namestitvi v vzgojno-izobraževalni zavod;- Zavoda za pokojninsko in invalidsko zavarovanje Slovenije – podatke o zavarovancih, vključenih v pokojninsko in invalidsko zavarovanje, podatke o izplačani pokojnini, varstvenem dodatku, dodatku za pomoč in postrežbo, nadomestilu iz naslova pokojninskega in invalidskega zavarovanja;- Zavoda za zdravstveno zavarovanje Slovenije – podatke o zavarovancih, vključenih v zdravstveno zavarovanje (podatke o zaposlitvi, ime in priimek, rojstne podatke, enotno matično številko občana, podatke o zaposlitvi);- Zavoda Republike Slovenije za zaposlovanje – podatke o izplačanem nadomestilu iz naslova zavarovanja za primer brezposelnosti, denarni pomoči, štipendijah in drugih materialnih pravicah iz tega naslova, vključitvi v program javnih del;- Geodetske uprave Republike Slovenije – podatke o višini katastrskega dohodka;bank in hranilnic – podatke o odprtih transakcijskih računih, tekočih računih, žiro računih in hranilnih knjižicah uporabnikov;- Banke Slovenije – o odprtih transakcijskih računih uporabnikov;- Klirinško depotne družbe d.d. – podatke o lastništvu vrednostnih papirjev;- stečajnih dolžnikov oziroma delodajalcev – podatke o zaposlitvi, podatke o višini terjatev iz naslovov, za katere jamči sklad po tem zakonu, podatke o poplačilih terjatev, za katere jamči sklad po tem zakonu.28. členTerjatve upravičenca proti delodajalcu oziroma stečajnemu dolžniku in terjatve otroka proti preživninskemu zavezancu preidejo do višine pravic zagotovljenih po tem zakonu na sklad z dnem izvršitve odločbe o priznanju pravic po tem zakonu (subrogacija).S prehodom terjatve na sklad vstopi sklad v razmerju do delodajalca oziroma do stečajnega dolžnika v položaj delavca kot upnika do višine sredstev izplačanih na podlagi odločbe o priznanju pravic po tem zakonu.S prehodom terjatve na sklad vstopi sklad v razmerju do preživninskega zavezanca v položaj otroka kot upnika do višine sredstev izplačanih na podlagi odločbe o nadomestilu preživnine, povečanih za pripadajoče obresti in stroške postopkov.O subrogaciji in vstopu sklada v položaj delavca ali otroka kot upnika mora sklad nemudoma obvestiti stečajnega upravitelja oziroma delodajalca ali pristojno sodišče in preživninskega zavezanca ter mu kot dokaz predložiti ustrezne listine. Upravičenci so dolžni skladu na njegovo zahtevo podati ustrezno pisno izjavo o prehodu terjatve zaradi potreb posameznih postopkov.Sklad je v postopkih za poplačilo terjatev, ki preidejo nanj po tem členu, oproščen plačila sodnih stroškov.Sredstva, pridobljena z izplačilom terjatev iz tega člena, so prihodek sklada.Sklad je dolžan izterjati sredstva iz tretjega odstavka tega člena. |
| **V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU** |
| Predlagana novela zakona vsebuje manj zahtevne spremembe in dopolnitve zakona, saj ureja le drugačen način izterjave sredstev, ki jih sklad izterja od preživninskih zavezancev iz naslova izplačanih nadomestil preživnine, ter manjše vsebinske in redakcijske spremembe. Predlagana novela v ničemer ne spreminja obsega pravic. |
| **VI. PRILOGE** |
| / |